**„SZÍNESÍTSD A VÁROST TE IS!”**

**Gyermekpályázat óvodás és általános iskola alsó tagozatos gyermekek részére**

**Játékszabályzat**

A játék szabályzata (a továbbiakban: Szabályzat) vonatkozik a Gyáli Város Önkormányzata (székhely: 2360 Gyál, Kőrösi út 112-114.; a továbbiakban: Szervező) által szervezett játékra, amelynek kiírása a Gyál Város oldalán ([www.gyal.hu](http://www.gyal.hu)) érhető el.

A Játékban résztvevő jelentkező törvényes képviselője magára és gyermekére nézve a jelentkezéssel elfogadja a jelen Szabályzat rendelkezéseit, és magára nézve kötelezőnek ismeri el az abban foglaltakat.

**Előzmény:**

Gyál várossá avatásának 25. évfordulóját ünnepelheti idén, amely keretében egész évben rendezvények, programok színesítik a város lakóinak életét. Ennek a programsorozatnak részeként kerül sor a gyermekpályázat meghirdetésére, amely segítségével a gyermekek is jobban megismerhetik a várost és annak nevezetességeit.

**1. A Pályázatban résztvevő személyek**

A Játékban részt vehet minden gyáli intézménybe járó óvodás és gyáli általános iskola alsó tagozatos gyermek, akinek törvényes képviselője a jelen Szabályzatban foglalt valamennyi feltételnek maradéktalanul megfelel és akivel szemben nem áll fenn a Játékból történő kizárás bármely feltétele (továbbiakban: Játékos).

A Játékban NEM vehetnek részt az alábbi személyek:

* a Szervező munkavállalói, megbízottjai, valamint mindezek közeli hozzátartozói;
* egyéb, a lebonyolításban közvetlenül közreműködő jogi személyek vagy jogi személyiség nélküli szervezetek tulajdonosai, vezető tisztségviselői, munkavállalói, megbízottjai, valamint mindezek közeli hozzátartozói.

A Játékos a játékra történő jelentkezéssel felelősséget vállal azért, hogy a jelentkezés során megadott adatai megfelelnek a valóságnak.

**2. A pályázat témája**

Színesítsd a Várost Te is! kreatív színező segítésével Gyál Város megismerése, nevezetességeinek bemutatása. **Minden pályázó kizárólag egy alkotással nevezhet.**

**3. Pályázati korosztályok**

* nagycsoportos óvodás
* 1-2. évfolyam általános iskolás
* 3-4. évfolyam általános iskolás

A pályázók a pályaművek elküldésével hozzájárulnak a színezőn feltüntetett adataik közléséhez a mellékelt adatvédelmi tájékoztató szerint. A pályamű mellé kérjük csatolni a kitöltött hozzájáruló nyilatkozatot is!

A Szervező a pályázat során ezúton birtokába kerülő személyes adatokat kizárólag a pályázat keretein belül, a jelenlegi és a jövőbeni gyermekpályázatokkal összefüggő kommunikáció céljából kezeli kizárólag az erre vonatkozó hozzájáruló nyilatkozat visszavonásáig, vagy a pályázati cél megvalósulását követő legfeljebb 5 évig.

A Pályázó a Pályázaton való részvétellel elismeri, hogy teljes körűen megismerte a részvételi feltételeket és azokat feltétel nélkül elfogadja. Amennyiben a Pályázó a pályázati feltételeket vagy annak bármely rendelkezését nem fogadja el, valamint azzal kapcsolatban kifogást emel, a Pályázaton nem jogosult részt venni, illetve a Pályázatból automatikusan kizárásra kerül.

**5. Kizárás**

A Szervező jogosult bármely pályázót a Játékból kizárni, különösen, ha a Játék kapcsán visszaélés vagy a feltételek megszegésének gyanúja merül fel, vagy ha valamely pályázó a Játék lefolyását bármilyen módon manipulálja, vagy bármely módon rosszhiszeműen jár el.

**6. Értékelés, nyertesek értesítése**

A beérkezett színes műveket a Szervező az erre a célra felkért bíráló bizottsága értékeli. Az elbírálás szempontjait az ötletesség, színek harmóniája, a minél egyedibb látás-és kifejezésmód adják.

Az eredményhirdetés időpontja: 2023 tavasza

Az eredményhirdetés módja a nyertes gyermekek intézményvezetőit e-mailben értesíti a Szervező

Az eredményhirdetést követően a város internetes felületein is megtörténik a nyertesek ismertetés.

A nyertes a nyereményt a vele egyeztetett formában és módon tudja átvenni. - Amennyiben a nyertes nem működik együtt a Szervezővel nyereményének átvétele érdekében, és a nyeremény átvétele a Pályázó hibájából meghiúsul, a Szervező a díjazásban még nem részesült pályázók közül a bírálati szempontok alapján másik nyertest választ ki.

Amennyiben a nyertessel nem sikerült felvenni a kapcsolatot, a nyertes nem jogosult a nyereményére.  A nyertes személyének megállapításához és ellenőrzéséhez a Szervező kötelezheti a nyertest személyazonosságának igazolására a díj átvétele során.

**7. A pályázatok benyújtásának módja és határideje**

**Az elkészült pályaművet, amely a színező füzet utolsó oldala, kivágva** a következő címre kérjük megküldeni:

Cím: 2360 Gyál, Kőrösi út 112-114.

A borítékra kérjük ráírni: „Színesítsd a Várost Te is!” pályázat

Beküldési időszak: 2023. február 1-28. (a művek beérkezésének ideje és nem a postára adás dátuma számít)

A fenti időpontot követően beérkezett művek az elbírálásban nem vesznek részt.

A pályázat keretében kizárólag eredeti pályaműveket fogadunk el. Fotózott, szkennelt, e-mailben küldött pályázattal nem lehet nevezni.

**8. Nyeremény**

Korosztályonként

1. helyezett: egy 15 000 Ft értékű kreatív készlet.
2. helyezett: egy 10 000 Ft értékű kreatív készlet.
3. helyezett: egy 5 000 Ft értékű kreatív készlet.

**9. Egyéb feltételek és információk**

A beküldött alkotások nem minősülnek szerzői jog védelme alá tartozó alkotásoknak, a pályázat elküldésével a Pályázó lemond arról, hogy a felhasználóktól szellemi alkotáshoz kötődő jogcímen bármilyen további díjazásban részesüljön.

Az eredményhirdetést követően a rajzokat a Szervező nem küldi vissza, a pályázat, illetve a későbbi pályázatok népszerűsítésével kapcsolatban jogosult a pályaműveket kiállítani, bemutatni a gyermek nevének, korosztályának és intézménye nevének feltüntetésével (pl. internetes felületen, programfüzetben, katalógusban, személyes ügyfélszolgálaton, PR-tevékenység során), kizárólag az erre vonatkozó hozzájáruló nyilatkozat visszavonásáig, vagy a pályázati cél megvalósulását követő legfeljebb 5 évig.

A Szervező jogosult a pályázati nyertes alkotásokat fotókon, illetve cikkekben, valamint egyéb audiovizuális anyagokban bemutatni.

A művek fenti felhasználásához a pályamű beküldésével a résztvevők automatikusan hozzájárulnak. Továbbá tudomásul veszi, és elfogadja az adatkezelési tájékoztatókban leírtakat (www.gyal.hu/adatvedelem).

Szervező fenntartja a jogot, hogy a jelen játékszabályzatban foglalt feltételeket vagy magát a Pályázatot - akár annak időtartama alatt is - egyoldalúan módosítsa, felfüggessze vagy megszüntesse. A jelen játékszabályzat módosításait, illetve a Játék esetleges felfüggesztéséről vagy megszüntetéséről szóló értesítést a Szervező közzéteszi a [www.gyal.hu/közérdekű/adatvédelem](http://www.gyal.hu/k%C3%B6z%C3%A9rdek%C5%B1/adatv%C3%A9delem) oldalon, a pályázók felelőssége, hogy ezekről megfelelően tájékozódjanak. Szervező kizár minden, a Játék használatából eredő közvetlen vagy közvetett kárral és költséggel kapcsolatos kártérítést és kártalanítást.

A Játékban történő részvétellel összefüggő vitákkal kapcsolatosan a Szervező mindennemű felelősséget elhárít, így többek között a játék során megadott adatok hiányosságáért/hibájáért (pl. névelírás, e-mail cím elírás, stb.) Szervező semmilyen felelősséget nem vállal.

Amennyiben a játékkal kapcsolatban kérdést kíván feltenni, írjon a kabinet@gyal.hu e-mail címre!

Gyál, 2022. november 15.